Rozhodnutie Komisie
z 20. júna 1994
ktorým sa stanovujú osobitné podmienky upravujúce dovoz produktov rybolovu a akvakultúry s pôvodom na Novom Zélande
(94/448/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 o hygienických predpisoch pre produkciu a uvádzanie na trh produktov rybolovu [1], a najmä na jej článok 11 odsek 1,
keďže skupina odborníkov z Komisie vykonala inšpekčnú návštevu Nového Zélandu, aby overila podmienky, za ktorých sa produkujú, skladujú a expedujú produkty rybolovu do spoločenstva;
keďže právne predpisy Nového Zélandu v oblasti hygienických kontrol a sledovania produktov rybolovu je možné považovať za rovnocenné s tými, ktoré sú ustanovené v smernici 91/493/EHS;
keďže Ministerstvo poľnohospodárstva a rybolovu na Novom Zélande je schopné účinne overovať dodržiavanie platných právnych predpisov;
keďže postup pri získaní osvedčenia o zdravotnej neškodnosti uvedený v článku 11 odsek 4 písmeno a) smernice 91/493/EHS musí zahŕňať tiež definíciu vzoru osvedčenia, minimálne požiadavky na jazyk alebo jazyky, v ktorých musí byť osvedčenie vypracované a funkciu osoby, ktorá je oprávnená ho podpísať;
keďže podľa článku 11 odsek 4 písmeno b) smernice 91/493/EHS je nutné pripevniť na balenia produktov rybolovu značku uvádzajúcu názov tretej krajiny a schvaľovacie číslo prevádzky, z ktorej produkty pochádzajú;
keďže podľa článku 11 odsek 4 písmeno c) smernice 91/493/EHS musí byť vypracovaný zoznam schválených prevádzok; keďže tento zoznam musí byť vypracovaný na základe oznámenia od Ministerstva poľnohospodárstva a rybolovu Komisii; keďže za zaistenie súladu s ustanoveniami stanovenými na tento účel v článku 11 odsek 4 smernice 91/493/EHS preto zodpovedá Ministerstvo poľnohospodárstva a rybolovu;
keďže Ministerstvo poľnohospodárstva a rybolovu vydalo oficiálne záruky, že budú dodržiavané pravidlá uvedené v kapitole V prílohy k smernici 91/493/EHS a splnené požiadavky na schválenie prevádzok, ktoré sú rovnocenné s požiadavkami stanovenými touto smernicou;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Ministerstvo poľnohospodárstva a rybolovu je uznané za príslušný úrad na Novom Zélande, ktorý overuje a potvrdzuje, že produkty rybolovu a akvakultúry spĺňajú požiadavky smernice 91/493/EHS.
Článok 2
Produkty rybolovu a akvakultúry s pôvodom na Novom Zélande musia spĺňať nasledovné podmienky:
1. ku každej zásielke musí byť priložený očíslovaný originál osvedčenia o zdravotnej neškodnosti, ktorý je riadne vyplnený, podpísaný, s uvedením dátumu a vyhotovený na jednom liste v súlade so vzorom uvedeným v prílohe A;
2. produkty musia pochádzať zo schválených prevádzok uvedených v zozname v prílohe B tohto dokumentu;
3. s výnimkou prípadu zmrazených produktov rybolovu vo veľkom množstve určených na výrobu konzervovaných potravín, všetky balenia musia byť nezmazateľne označené slovom "Nový Zéland" a schvaľovacím číslom prevádzky, z ktorej produkty pochádzajú.
Článok 3
1. Osvedčenia uvedené v článku 2 odsek 1 musia byť vypracované aspoň v jednom úradnom jazyku členského štátu, v ktorom sa kontroly vykonávajú.
2. V osvedčeniach musí byť uvedené meno, funkcia a podpis zástupcu Ministerstva poľnohospodárstva a rybolovu a úradná pečiatka tohto ministerstva farby odlišnej od farby ostatných údajov v osvedčení.
Článok 4
Toto rozhodnutie sa uplatňuje od 1. septembra 1994.
Článok 5
Toto rozhodnutie je adresované členským štátom.
V Bruseli 20. júna 1994